
ŠTATÚT

DIAGNOSTICKÉHO CENTRA KOŠICE

	Organizácia
	
	Diagnostické centrum, Tešedíkova 3, Košice

	Adresa
	
	Tešedíkova 3, 040 17  Košice

	Vypracovala
	Dňa
	Funkcia
	meno
	podpis

	
	01.09.2026
	Zástupkyňa riaditeľky
	RNDr. Ružena Winklerová
	

	Schválil
	  21.09.2026
22.09.2026
	Riaditeľ DC
	RNDr. Zuzana Nováková
	

	
	
	Riaditeľ RUŠS
	PaedDr. Pavol Hamrák
	

	Nadobudnutie platnosti a účinnosti od:
	23.09.2026


Článok I

Základné ustanovenia
1. Názov organizácie: Diagnostické centrum, Tešedíkova 3, Košice
2. Sídlo organizácie: Tešedíkova 3, 040 17  Košice 

3. Zriaďovateľ: Regionálny úrad školskej správy, Moldavská 3110/10 B, 
                        040 11  Košice

4. Právna forma: Štátna rozpočtová organizácia s právnou subjektivitou. Diagnostické centrum vystupuje v právnych vzťahoch vo svojom mene a nesie zodpovednosť vyplývajúcu z týchto vzťahov.
5. Pôsobnosť: Diagnostické centrum je výchovným zariadením s nepretržitou prevádzkou a internátnou formou starostlivosti. Svoju činnosť vykonáva na základe  zákona č. 245/2008 Z. z. o výchove a vzdelávaní (Školský zákon) a o zmene a doplnení niektorých zákonov  a Vyhlášky MŠ SR č. 323/2008 Z. z. o špeciálnych výchovných zariadeniach.
6. Používaný jazyk: V zmysle legislatívy je v Diagnostickom centre slovenský jazyk hlavným výchovným a komunikačným jazykom.
Článok II

Poslanie a hlavné úlohy Diagnostického centra
1. Cieľová skupina: Diagnostické centrum poskytuje nepretržitú starostlivosť deťom vo veku od 10 do 15 rokov, prípadne do ukončenia povinnej školskej dochádzky (žiaci plniaci povinnú školskú dochádzku v 5. až 9. ročníku základnej školy) s narušeným alebo ohrozeným psychosociálnym vývinom, u ktorých sa prejavujú poruchy správania.

2. Hlavná činnosť:
· Vykonávanie komplexnej , psychologickej, špeciálnopedagogickej a sociálnej diagnostiky počas pobytu dieťaťa, v prípade potreby aj ambulantnej diagnostiky.
· Zisťovanie úrovne vedomostí, zručností a schopností dieťaťa pre určenie správneho vzdelávacieho postupu.

· Poskytovanie krátkodobej reedukačnej a liečebno-výchovnej starostlivosti s cieľom eliminovať poruchy správania.

· Spracovanie komplexnej diagnostickej správy a návrhu na ďalšie umiestnenie dieťaťa (návrat do rodiny, umiestnenie do reedukačného centra alebo liečebno-výchovného sanatória).

3. Poradenská činnosť: Diagnostické centrum poskytuje odbornú pomoc, konzultácie a metodické usmernenia zákonným zástupcom detí (rodičom), zástupcom ÚPSVaR a kmeňovým školám a spolupracuje s nimi na úprave rodinného a školského prostredia.
Článok III

Prijímanie detí a organizácia pobytu
1. Dôvody na prijatie: Dieťa sa do centra prijíma výhradne na základe:

· Písomnej žiadosti zákonného zástupcu (dobrovoľný diagnostický pobyt na základe odporúčania poradenstva).

· Súdneho rozhodnutia (rozhodnutie súdu o nariadení ústavnej starostlivosti, neodkladné opatrenie alebo výchovné opatrenie).
· Žiadosti reedukačného centra (ambulantná diagnostika).

2. Dĺžka pobytu: Pobyt dieťaťa trvá spravidla 12 týždňov. Vo výnimočných prípadoch v súlade s platnou legislatívou môže byť pobyt po dohode s diagnostickým tímom alebo rozhodnutím súdu predĺžený alebo skrátený.
3. Kapacita a skupiny:
· Celková kapacita centra je určená rozsahom zriaďovacej listiny a to 48 detí, 
24 chlapcov a 24 dievčat.
· Deti sa členia do 6 diagnostických skupín. Jedna diagnostická skupina má maximálne 8 detí.
· Starostlivosť v skupinách je zabezpečená nepretržite, vrátane nočných služieb, víkendov a prázdnin.
Článok IV

Súčasti Diagnostického centra
1. Internát: Zabezpečuje ubytovanie, stravovanie a výchovu mimo vyučovania. Ponúka priestor na záujmovú činnosť, šport a relaxáciu.
2. Vzdelávanie v diagnostických triedach: Deti sa vzdelávajú v 6 diagnostických triedach maximálne po 8 žiakov podľa individuálnych vzdelávacích programov alebo podľa osnov bežnej základnej školy, aby po ukončení pobytu mohli plynule pokračovať v kmeňovej škole. Tím učiteľov a pedagogických asistentov zabezpečuje kontinuitu vo vzdelávaní a individuálny prístup.
3. Diagnostické a poradenské pracovisko: Tím odborníkov (psychológ, špeciálny pedagóg, sociálny pedagóg, liečebný pedagóg), ktorý realizuje odborné vyšetrenia, koordinuje prácu s rodinou a kuratelou a úzko spolupracuje s tímom učiteľov a vychovávateľov v záujme dieťaťa.

Článok V

Riadenie organizácie
1. Riaditeľ: Štatutárnym orgánom Diagnostického centra je riaditeľ, ktorého vymenuje a odvoláva zriaďovateľ v súlade s platnými právnymi predpismi.
2. Práva a povinnosti riaditeľa:
· Riadi činnosť Diagnostického centra, zastupuje ho navonok a zodpovedá za jeho hospodárenie, pedagogické a odborné výsledky.

· Rozhoduje o prijatí a prepustení detí v súlade so zákonom.
· Je pedagogickým vedúcim všetkých zamestnancov a uzatvára s nimi pracovnoprávne vzťahy.
· Spolupracuje so svojimi zástupcami pre jednotlivé súčasti Diagnostického centra.

3. Poradné orgány: Riaditeľ zriaďuje poradné orgány podľa potreby zariadenia.
Článok VI

Hospodárenie organizácie
1. Financovanie: Diagnostické centrum je financované z prostriedkov štátneho rozpočtu prostredníctvom kapitoly zriaďovateľa.
2. Majetok: Diagnostické centrum spravuje majetok štátu, ktorý mu bol zverený do správy pri jeho vzniku, alebo ktorý nadobudlo vlastnou činnosťou. S týmto majetkom nakladá v súlade so zákonom o správe majetku štátu.
3. Finančná kontrola: Diagnostické centrum zodpovedá za účelné, efektívne a hospodárne využívanie pridelených finančných prostriedkov a podlieha pravidelným kontrolám a auditom.

Článok VII

Záverečné ustanovenia
1. Zmeny štatútu: Tento štatút je možné meniť a dopĺňať len formou písomných dodatkov po predchádzajúcom schválení zriaďovateľom.
2. Účinnosť: Tento štatút nadobúda platnosť dňom schválenia zriaďovateľom a účinnosť dňom 23.9.2026
V Košiciach, dňa 21.9.2026
                                                                              ..................................................
                                                                                      RNDr. Zuzana Nováková

                                                                                             riaditeľka DC
Za RÚŠS Košice schválil dňa 22.9.2026
                                                                                ..................................................
                                                                                 PaedDr. Pavol Hamrák, MBA

                                                                                            riaditeľ RÚŠS
_______________________________________________________________________________________

